CELEX: 52009XG0131(01)
Language: sk
Date: 2009-01-31 00:00:00
Title: Závery Rady o vymedzení Vízie 2020 pre Európsky výskumný priestor

31.1.2009   
            
            
               SK
            
            
               Úradný vestník Európskej únie
            
            
               C 25/1
            
         Závery Rady o vymedzení „Vízie 2020 pre Európsky výskumný priestor“
   (2009/C 25/01)
   RADA EURÓPSKEJ ÚNIE
   
               1.
            
            
               PRIPOMÍNA:
               
                           —
                        
                        
                           svoje uznesenie z 15. júna 2000, ktorým sa vytvára Európsky výskumný priestor (EVP) (1) na základe záverov predsedníctva zo zasadnutia Európskej rady 23. a 24. marca 2000 v Lisabone, na ktorom Európska únia prijala lisabonskú stratégiu s cieľom stať sa najkonkurencieschopnejšou a najdynamickejšou znalostnou ekonomikou na svete,
                        
                     
                           —
                        
                        
                           závery zo zasadnutia Európskej rady 22. a 23. marca 2005, na ktorom sa lisabonská stratégia obnovila s dôrazom na znalosti, inováciu a zhodnotenie ľudského kapitálu,
                        
                     
                           —
                        
                        
                           zelenú knihu s názvom „Európsky výskumný priestor: nové perspektívy“, ktorú prijala Komisia 4. apríla 2007 a v ktorej sa navrhlo niekoľko prioritných cieľov v záujme prehĺbenia a rozšírenia EVP, aby mohol v plnej miere prispievať k obnovenej lisabonskej stratégii,
                        
                     
                           —
                        
                        
                           závery zo zasadnutia Európskej rady 13. a 14. marca 2008, v ktorých sa vyzýva na vytvorenie „piatej slobody“ v záujme odstránenia prekážok voľného pohybu znalostí,
                        
                     
                           —
                        
                        
                           svoje závery o budúcnosti vedy a techniky v Európe z 23. novembra 2007, v ktorých vyzvala k rozsiahlejšiemu financovaniu verejného aj súkromného výskumu, ako aj k zvýšeniu ľudských zdrojov pre výskum,
                        
                     
                           —
                        
                        
                           svoje závery z 30. mája 2008 o začatí „ľubľanského procesu – v záujme plnej realizácie EVP“ zamerané na vytvorenie posilneného riadenia EVP, v ktorých sa zdôrazňuje najmä potreba rozvoja dlhodobej vízie pre EVP na základe cieľov lisabonskej stratégie,
                        
                     
                           —
                        
                        
                           oznámenie Komisie z 26. novembra 2008 nazvané „Európsky plán obnovy hospodárstva pre rast a zamestnanosť“, v ktorom sa navrhujú hlavne opatrenia na podporu znalostnej ekonomiky vrátane podpory MSP s intenzívnou činnosťou v oblasti výskumu, ktoré v súčasnej finančnej kríze čelia osobitnému riziku;
                        
                     
         
               2.
            
            
               NABÁDA Spoločenstvo a členské štáty, aby ďalej koordinovali svoje činnosti v oblasti výskumu a technického rozvoja, aby tak zabezpečili vzájomnú konzistentnosť vnútroštátnych politík s politikou Spoločenstva;
            
         
               3.
            
            
               OPÄTOVNE POTVRDZUJE význam posilnenia vedeckých a technických základní v celej Európe, zvyšovania jej konkurencieschopnosti pri zabezpečovaní trvalo udržateľného rozvoja vrátane ochrany životného prostredia a uspokojovania potrieb svojich občanov, a to vytvorením Európskeho výskumného priestoru (EVP), v ktorom sa vedci voľne pohybujú a vedecké poznatky a technológie voľne rozširujú;
            
         
               4.
            
            
               ZDÔRAZŇUJE, že činnosti koordinácie a spolupráce v rámci EVP sa organizujú na dobrovoľnom základe a vykonávajú sa vo „variabilnej geometrii“ v duchu úzkej spolupráce medzi Spoločenstvom a členskými štátmi s primeraným zapojením krajín pridružených k rámcovému programu v oblasti výskumu a technického rozvoja a s náležitým dodržiavaním zásady subsidiarity;
            
         
               5.
            
            
               PRIPOMÍNA, že popri rámcovom programe v oblasti výskumu a technického rozvoja existujú na európskej úrovni aj rôzne iné významné iniciatívy, ako napríklad EUREKA a COST, ktoré sú stále nevyhnutné na vytvorenie skutočného ducha spolupráce. Okrem toho v Európe existuje celá škála špičkových vedeckých inštitúcií vrátane medzivládnych vedeckých organizácií a laboratórií (2), ktoré prispievajú k celosvetovému uznaniu európskeho výskumu;
            
         
               6.
            
            
               PRIPOMÍNA, že patent Spoločenstva bude tvoriť dôležitú súčasť operačného rámca práv duševného vlastníctva, ktorý EÚ postupne zavádza, a že Európsky inovačný a technologický inštitút (EIT) by sa spolu so svojimi pripravovanými znalostnými a inovačnými spoločenstvami mal stať základom pri zbližovaní výskumu, inovácií a vzdelávania v Európe;
            
         
               7.
            
            
               OPÄTOVNE POTVRDZUJE, že EVP predstavuje základný prvok lisabonskej stratégie pre rast a pracovné miesta, a ZDÔRAZŇUJE, že je potrebné zabezpečiť, aby bol EVP plne funkčný a plne prispieval k „vedomostnému trojuholníku“ výskumu, inovácie a vzdelávania, ktorý je hybnou silou medzinárodnej konkurencieschopnosti a trvalo udržateľného rozvoja Európy a podporuje jej ambície stať sa vedúcou znalostnou ekonomikou a spoločnosťou;
            
         
               8.
            
            
               v tomto kontexte SA DOMNIEVA, že rastúca celosvetová konkurencia vo výskume a vznik globálnych spoločenských výziev si vyžadujú, aby sa urýchlila plná realizácia EVP vrátane jeho vonkajšieho rozmeru;
            
         
               9.
            
            
               SCHVAĽUJE pripojenú „Víziu 2020 pre Európsky výskumný priestor“, ktorá sa vytvorila v partnerstve členských štátov a Komisie v rámci prvej etapy „ľubľanského procesu“;
            
         
               10.
            
            
               VYZÝVA členské štáty a Komisiu, aby o tejto spoločnej vízii poskytovali podrobné informácie zainteresovaným stranám a celej spoločnosti, aby urýchlene zamerali politiky a opatrenia na jej realizáciu a aby následne o tejto vízii diskutovali, aktualizovali ju a prehlbovali v rámci „ľubľanského procesu“;
            
         
               11.
            
            
               VYZÝVA členské štáty a Komisiu, aby túto víziu zohľadnili vo svojich úvahách o lisabonskej stratégii po roku 2010;
            
         
               12.
            
            
               VYZÝVA nadchádzajúce predsedníctva, aby pri príprave svojich návrhov o budúcom riadení EVP zohľadnili túto víziu a jej prípadný vývoj a ZDÔRAZŇUJE potrebu v plnej miere využiť existujúce koordinačné štruktúry ako napríklad CREST, keď sa budú zaoberať iniciatívami v rámci EVP;
            
         
               13.
            
            
               VYZÝVA Komisiu, aby do konca roka 2009 navrhla obmedzený počet monitorovacích ukazovateľov a hodnotiacich kritérií na meranie pokroku v dosahovaní „Vízie 2020 pre EVP“.
            
         
      (1)  Ú. v. ES C 205, 17.7.2000, s. 1.
   
      (2)  Ako napríklad Európska organizácia pre jadrový výskum (CERN), Európska vesmírna agentúra (ESA), Európska agentúra pre astronomický výskum na južnej pologuli (ESO), Európske laboratórium pre molekulárnu biológiu (EMBL) a iné.
   
      PRÍLOHA
      „VÍZIA 2020 PRE EURÓPSKY VÝSKUMNÝ PRIESTOR“
      
         V roku 2020 už všetky subjekty v celom EVP v plnej miere využívajú výhody „piatej slobody“: voľného pohybu výskumných pracovníkov a voľného šírenia znalostí a technológií. EVP ponúka atraktívne podmienky a účinné a efektívne riadenie na účely výskumu a investovania do odvetví s intenzívnym využitím vedy a vývoja v Európe. Vytvára vysokú pridanú hodnotu podporou zdravej vedeckej súťaže v celej Európe, pričom zabezpečuje primeranú úroveň spolupráce a koordinácie. Reaguje na potreby a ambície občanov a účinne prispieva k trvalo udržateľnému rozvoju a konkurencieschopnosti Európy.
      
      Európsky výskumný priestor (EVP) je pevne etablovaný v spoločnosti a reaguje na jej potreby a ambície pri zabezpečovaní trvalo udržateľného rozvoja
      Európska vedecká a technická základňa podporovaná z verejných zdrojov zohráva kľúčovú úlohu pri reagovaní na potreby občanov a podnikov prostredníctvom špičkového výskumu svetovej triedy.
      Na riešenie hlavných výziev sa využívajú veľké objemy verejných a súkromných investícií do výskumu, ako aj strategické partnerstvá so spoločnou víziou a „variabilnou geometriou“ za účasti Spoločenstva, členských štátov a pridružených krajín.
      Výskum podporuje aj tvorbu politík členských štátov a EÚ a subjektom, ktoré prijímajú rozhodnutia, poskytuje prístupné, rozmanité a aktuálne vedecké dôkazy.
      EVP sa zakladá na vzájomnej dôvere a trvalom dialógu medzi spoločnosťou a vedeckou a technickou obcou. V plnej miere sa uznáva sloboda výskumu. Výskum vykonávaný v EVP rešpektuje etické zásady EÚ a podporuje jej demokratické hodnoty, ako aj kultúru a identitu členských štátov.
      EVP umožňuje Európe vystupovať jednotne na medzinárodných fórach, ako aj vo vzťahu k jej hlavným medzinárodným partnerom. Orgány verejnej moci na všetkých úrovniach spoločne podporujú súlad medzi svojimi činnosťami spolupráce v oblasti vedy a vývoja a vytvárajú spoločné iniciatívy, vďaka ktorým je Európa lídrom v riešení globálnych výziev a dosahovaní cieľov udržateľného rozvoja.
      EVP vymedzuje európsku cestu k excelentnosti vo výskume a je významnou hnacou silou konkurencieschopnosti Európy v globalizovanom svete
      Modernizácia systémov výskumu, vzdelávania a inovácie navzájom súvisia
      Intenzívna interakcia v rámci „vedomostného trojuholníka“ (vzdelávanie, výskum a inovácie) sa presadzuje na všetkých úrovniach od jednotlivých výskumných pracovníkov, organizácií poskytujúcich financie, univerzít a výskumných inštitúcií až po MSP a nadnárodné spoločnosti a podporuje sa prostredníctvom vhodných európskych mechanizmov.
      Politiky a programy v oblasti výskumu, vzdelávania a inovácie navrhujú spoločne orgány verejnej moci na všetkých úrovniach za primeranej účasti zainteresovaných strán, vždy keď je to potrebné na optimalizovanie ich účinnosti, efektívnosti a hodnoty pre spoločnosť a hospodárstvo.
      Ponuka ľudských zdrojov vo vede a technike je v súlade s dopytom verejných a súkromných výskumných subjektov a EVP prispieva k tvorbe vhodných štruktúr na odbornú prípravu a vyvážený pohyb talentovaných výskumných pracovníkov, ako aj na primeranú rovnováhu medzi prácou a súkromným životom.
      EVP podporuje rozvoj európskej konkurencieschopnosti …
      Podniky sú stimulované k inovácii a investovaniu v Európe, najmä do výskumu a vývoja. Firmy pôsobiace v EVP čerpajú z výhod jednotného trhu s inovačným tovarom a službami, ako aj z výborného potenciálu vývozu na rastúce trhy na celom svete. V plnej miere využívajú možnosti otvorenej inovácie prostredníctvom jednotného trhu znalostí vrátane operatívneho rámca práv duševného vlastníctva.
      V celom EVP môžu firmy vrátane mladých inovačných firiem a MSP bez problémov nadväzovať výskumné partnerstvá s európskou verejnou vedeckou základňou a využívať výhody atraktívnych rámcových podmienok založených na proaktívnom stanovovaní noriem a koordinovanom verejnom obstarávaní, čím sa zlepšuje ich prístup na rýchlo rastúce európske trhy s inovačnými nápadmi, tovarom a službami.
      … a poskytuje koordinovanú podporu výskumným pracovníkom a výskumným inštitúciám zapojeným do vynikajúcich výskumných projektov
      Orgány verejnej moci v celom EVP prispievajú k svetovej triede excelentnej vedy a techniky v Európe, pričom v prípade jasnej pridanej hodnoty využívajú koordináciu a spoluprácu. V záujme toho sa jednoducho a ucelene tvoria vnútroštátne a regionálne výskumné systémy, ciele politík, ako aj mechanizmy a programy šírenia a podpory, ktoré sú kľúčovými prvkami EVP.
      Významná časť verejného financovania výskumu sa zabezpečuje prostredníctvom otvorenej hospodárskej súťaže v rámci EVP založenej na kvalite a relevantnosti výskumu, čím sa postupne presadzuje potrebná špecializácia a koncentrácia do jednotiek excelentnosti optimálnej veľkosti a zlepšuje sa účinnosť financovania výskumu.
      Verejné financovanie ponecháva veľký priestor pre rozvoj tvorivosti od najnižšej až po najvyššiu úroveň, ako aj pre zdravú rozmanitosť prístupov k riešeniu výziev. Zahŕňa to plne otvorený výskum bez konkrétneho zamerania financovaný prostredníctvom Európskej rady pre výskum a vnútroštátnych organizácií poskytujúcich finančné prostriedky, ktoré prijímajú priame žiadosti od jednotlivých vedcov alebo tímov z ktoréhokoľvek členského štátu EÚ.
      Zároveň sa v celej EÚ podporuje budovanie kapacít vo vede a technike
      Všetky európske krajiny a regióny v plnej miere využívajú svoj výskumný potenciál, pričom čerpajú zo svojich silných stránok a zachovávajú alebo získavajú prístup k doplnkovým špecializovaným znalostiam a vedecko-technickýcm kapacitám v zvyšnej časti Európy. Darí sa im to vďaka významnej podpore zo strany politiky súdržnosti a vhodnej nadnárodnej koordinácii zameranej na zabezpečenie optimálneho využitia v celej Európe.
      V rámci rozmanitej a bohatej štruktúry vedeckých inštitúcií špičkovej úrovne presadzujú hlavné výskumné infraštruktúry v EVP excelentnosť vo vede na báze globálnej konkurencieschopnosti a vo vhodných prípadoch sa financujú na úrovni EÚ, pričom sa rýchlo rozvíjajú nové rozšírené infraštruktúry. Tieto infraštruktúry ponúkajú spravodlivý prístup k moderným výskumným zariadeniam a technologickým demonštrátorom svetovej úrovne.
      EVP poskytuje ucelený priestor slobody a príležitostí na dialóg, výmenu a interakcie otvorený svetu
      EVP zabezpečuje otvorený pohyb znalostí naprieč hranicami štátov. Orgány verejnej moci na všetkých úrovniach spoločne presadzujú externe zameraný prístup k spolupráci s tretími krajinami založený na vzájomnom prínose a primeranej správe a ochrane duševného vlastníctva. EVP je jadrom všetkých globálnych sietí tvorcov, distributérov a užívateľov vedeckých a technických znalostí.
      Spoločné rámce, usmernenia a prípadne aj právne predpisy uľahčujú vytváranie a fungovanie nadnárodných trhov a sietí, v ktorých je vzájomné pôsobenie subjektov EVP účinné a efektívne.
      Výskumné inštitúcie v celom EVP sú strategicky, finančne a manažérsky samostatné, pokiaľ ide o zapájanie sa do trvalých partnerstiev a aliancií v celej Európe a za jej hranicami, ako aj o účinnú interakciu s podnikmi a inými subjektami. Túto interakciu podporuje otvorený trh zmluvného výskumu a vhodné usmernenia pre správu duševného vlastníctva.
      Subjekty majú možnosť mať prístup k znalostiam, spravovať a vymieňať si ich (aj pomocou otvoreného prístupu) v celom EVP pomocou interoperabilných vysokovýkonných informačných systémov.
      Európske výskumné inštitúcie ponúkajú atraktívne pracovné podmienky výskumníkom i výskumníčkam zo všetkých častí sveta v rámci jednotného pracovného trhu, ktorý umožňuje mobilitu medzi krajinami a odvetviami s minimálnymi finančnými alebo administratívnymi prekážkami.